21. juuni 2013 kell 19:58
Linnriik Singapur on mattunud paksu sudusse, sest naaberriigi Indoneesia territooriumil on suured tulekahjud. Õhk on linnas nii halvaks läinud, et seda hinnatakse surmavalt ohtlikuks vanurite ja raskelt haigete jaoks. Kriisikoosolekul andis riigi president käsu mobiliseerida kõik jõud, et Sumatra saare tulekahjud kustutada. Tulekahjude piirkonda on saadetud kaks helikopterit, mis tegelevad n-ö pilvede istutamisega ning vihma esilekutsumisega.
Sudu näol on tegemist Singapuri viimase kümne aasta suurima keskkonnakriisiga ning õhk pole varem nii saastunud olnud. Suits on imbunud inimeste eluruumidesse ja pilvelõhkujatesse ning on juba hoiatatud, et olukord võib kesta nädalaid. Tulekahjud on ulatuslikud, kestnud juba nädalaid ning nende kustutamiseks napib ressursse.
The Telegraph kirjutab, et Singapuris on tühistatud kiirtoidu kojukanded, sõjavägi on vabastatud väljas treenimisest ning isegi riigi parim maratonijooksja on sunnitud sisesaali.
Foto: theaustralian.com.au
Toimetas Maarja Aljas